**Høringssvar budget 2025**

**Børnehave og vuggestuen Mælkebøtten har læst og gennemgået materialet omkring budget høring 2025.**

**Vi vil kommentere på følgende:**

Råderumskatalog for budget 2025 pkt. 17, hvori der foreslås etablering af førskoletilbud fra 1. april, hvor det pt, for de fleste skoler, hedder 1. august.

Etableringen af førskoletilbud vil betyde at der bliver flere børn, som kommer for tidligt i skole, mange børn har brug for mere tid i børnehaven ikke mindre. En effektivisering af den type er ikke til gavn for børnene, den er til gavn for økonomien. Har vi råd til det?

Vi kan, i Mælkebøtten, ikke se at etablering af førskoletilbud vil gavne Kalundborg kommunes børn på længere sigt. Kalundborg kommunes børn kalder i forvejen på tidlig indsats og forebyggende arbejde. Hvis man ser ind i temabudgettering for fagcenter børn og unge, ser man et stigende antal børn med underretninger og diagnoser. Hvordan skal vi, i dagtilbud, kunne lave tidlig indsats og sørge for det rigtige skoletilbud, hvis børnene allerede kan komme i førskole fra 4 år og 10 måneder. Pt. hedder fristen for at indstille kommende skolebørn til andet skoletilbud, eller skoleudsættelse d. 1. november året før barnet skal starte i skole, hvis denne frist også rykkes ved etablering af førskoletilbud, vil vi, i dagtilbud, skulle vurdere børn i en tidlig alder, hvor netop den tidlige indsats, samarbejdsmøder og handleplaner, kan nå at gøre en stor forskel for barnet. Endvidere vil børnene i et førskoletilbud gå fra en normering 1/6 til en normering der, ifølge børn og undervisningsministeriet, hedder 18,1 børn pr. voksen i sfo. Her vil de pædagogiske rammer og muligheder, være anderledes og særdeles forringet i forhold til et bedre normeret dagtilbud, inden børnene starter deres skoleliv i august.

På vegne af Mælkebøttens bestyrelse og udvalgte medarbejderudvalg.